**Գեներալ Գոլուբովի ամառանոց («Գոլուբկա» ամառանոց)** (ռուս.՝ Дача генерала Голубова, Дача «Голубка»), առանձնատուն, որը գտնվում է Ղրիմի Ալուշտա քաղաքի կենտրոնում, Լենինի փողոց, 20 հասցեում (հեղափոխությունից առաջ՝ Կուտուզովի փողոց)։ Շենքը 1827 թվականին կառուցվել է ապահովագրական ընկերության կողմից, խեցեքարից և դիորիտից։ 19-րդ դարի վերջին այն ձեռք է բերել և վերափոխել ամառանոցի պահեստի գեներալ Գոլուբովը։

Պատմություն
-----------

1894 թվականի հոկտեմբերի 10-ին «Գոլուբկա» ամառանոցում տեղի է ունեցել թագաժառանգ Նիկոլայ Ալեքսանդրովիչի և նրա հարսնացու Ալիքս Հեսսեն-Դարմշդադտցու (ուղղափառությունում՝ Ալեքսանդրա Ֆեոդորովնա) հանդիպումը։

Այդ օրը Նիկոլայը գրել է իր օրագրում.

|  |  |  |
| --- | --- | --- |
|  | Արթնացա մի հրաշալի տաք օր... 9½-ին Սերգեյի հետ մեկնեցի Ալուշտա, ուր ժամանեցինք ցերեկվա ժամը մեկին։ Տասը րոպե անց Սիմֆերոպոլից ժամանեցին իմ սիրելի Ալիքսը և Էլլան։ Նստեցինք նախաճաշելու պահեստի գեներալ Գոլուբովի տանը։ Նախաճաշից հետո կառք նստեցի Ալիքսի հետ, միասին գնացինք Լիվադիա։ Աստվա՜ծ իմ։ Ի՜նչ ուրախություն է նրան հանդիպելու հայրենիքում և նրան մոտ լինելը. հոգսերի և վշտի կեսը կարծես ընկավ ուսերիցս։ |  |

1998 թվականին Ղրիմի ազնվականների ժողովի նախաձեռնությամբ այս միջոցառման պատվին «Գոլուբկա» ամառանոցի պատին փակցվեց հուշատախտակ։

Շինության ճակատին, մուտքի ձախ կողմում, կա ևս մի հուշատախտակ՝ ի հիշատակ Ղրիմի առաջին խորհրդային կառավարության անդամների։ 1918 թվականի ապրիլի 20-ին թաթարական բուրժուական ազգայնականների և ռուս սպիտակգվարդիականների ապստամբության ժամանակ շենքի նկուղում փակվել էին հետագայում գնդակահարված Ալուշտայի հեղափոխական կոմիտեի անդամները։

Շենքի պատին փակցված էր ևս մեկ հուշատախտակ, որը վկայում էր 1945 թվականի փետրվարին այս տանը Իոսիֆ Ստալինի կարճատև կանգառի մասին։ Բանն այն է, որ տունը Սիմֆերոպոլ-Յալթա մայրուղու կողքին էր, իսկ առանձնատունը պետք է ընդուներ 1945 թվականի Ղրիմի կոնֆերանսի մասնակից պետությունների ղեկավարներին։ Ստալինը կանգ է առել այն սենյակում, որտեղ այժմ ընթերցասրահ է։ Ստալինի պաշտամունքը բացահայտած համագումարից հետո հուշատախտակը հեռացվեց ճակատից, սակայն Յալթայի կոնֆերանսի 50-ամյակի կապակցությամբ այն վերադարձավ իր տեղը։

Այժմ «Գոլուբկա» ամառանոցի շենքում տեղակայված է Սերգեյ Սերգեև-Ցենսկու անվան կենտրոնական քաղաքային գրադարանը։

Ծանոթագրություններ
------------------

1. ↑  Տվյալ աշխարհագրական օբյեկտը տեղայակված է Ղրիմի թերակղզում, որի մեծ մասը տարածքային վեճի առարկա է Ռուսաստանի և Ուկրաինայի միջև։ Համաձայն Ռուսաստանի վարչատարածքային բաժանման՝ թերակղզում տեղակայված են ՌԴ Ղրիմի Հանրապետության սուբյեկտները և դաշնային նշանակություն ունեցող Սևաստոպոլ քաղաքը։ Համաձայն Ուկրաինայի վարչատարածքային բաժանման՝ Ղրիմում գտնվում են Ուկրաինայի կազմի մեջ մտնող Ղրիմի Ինքնավար Հանրապետությունը և հատուկ կարգավիճակ ունեցող Սևաստոպոլ քաղաքը։
2. 1 2 3 4 5 6  "Дача «Голубка»". Արխիվացված է the original 2019 թ․ ապրիլի 10-ին. Retrieved 2019 թ․ հունվարի 14.
3. ↑  Նկատի ունի Մոսկվայի նահանգապետ, Նիկոլայ II-ի հորեղբայր, մեծ իշխան Սերգեյ Ալեքսանդրովիչին
4. ↑  Սերգեյ Ալեքսանդրովիչի կինը՝ Ալեքսանդրա Ֆեոդորովնայի հարազատ քույրը՝ մեծ իշխանուհի Ելիզավետա Ֆեոդորովնան

Գրականություն
-------------

* Алушта (под редакцией В. Г. Ены, В. Г. Рудницкой, И. Б. Тесленко), К: Стилос, 2002, с. 157—159
* Алушта. Карта-путеводитель. Симферополь, Научно-производительный центр «Союзкарта», 2012